Kikkertundersøgelse af livmoderhulen med eller uden fjernelse af små forandringer (MHY)

**Formål**

Formålet med undersøgelsen er at visualisere (se på) livmoderhulen inden fra. Er der behov for det kan man tage vævsprøver fra slimhinden (biopsier) eller fjerne mindre processer fra slimhinden (polypper). Prøverne undersøges derefter ved mikroskopi. Undersøgelsen udføres også i forbindelse med udredning af infertilitet eller gentagne aborter ligesom den kan anvendes til korrektion af spiral placering.

**Vær opmærksom på:**

Graviditet: Undersøgelsen bør ikke udføres, hvis du er gravid. Vi laver som udgangspunkt IKKE graviditetstest før undersøgelsen. Er der risiko for at du er gravid, bedes du aflyse tiden.

Menstruation: Ring venligst hvis du har menstruation på dagen for undersøgelsen.

**Smerter:**

Vanligvis giver indgrebet lidt ubehag / menstruationsligende smerter, men kan oftest gøres uden lokalbedøvelse. Vi anbefaler, at du 1 time inden undersøgelsen tager:

2 tbl. Paracetamol a 500 mg + 2 tbl. Ibuprofen a 200 mg, som er håndkøbsmedicin.

**Undersøgelsen:**

En mini-hysteroskopi er en kikkertundersøgelse, hvor man ser op i livmoderhulen med en meget tynd kiggert. Det foregår via skeden og livmoderhalsen. For at få en bedre oversigt skylles der med lunkent saltvand.

**Efter undersøgelsen, forholdsregler:**

Efter undersøgelsen kan du tage hjem igen og skal ikke være sygemeldt efterfølgende. Polypfjernelse kan give blødning i et par dage. Efterfølgende kan komme lidt udflåd.

Undgå ubeskyttet samleje, svømmebad, tamponer og lignende i 1 uge for at forebygge betændelse.

Mod smerter kan du anvende Paracetamol / Ibumetin i håndkøb.

**Risiko:**

Undersøgelsen indebærer en lille risiko for infektion, blødning og skade. For at undgå infektion, bør du i min. 2 uger, eller så længe der er brunligt udflåd undgå tamponer, karbad, svømmehal og lignende. I samme periode bør du undlade samleje uden kondom. Opstår der efter undersøgelsen kraftige underlivssmerter, feber, ildelugtende udflåd eller kraftig blødning bør du søge læge. I klinikkens åbningstid kan du kontakte os på tlf. 69 14 14 06.